Man ernstig beseer in botsing met koedoeFoto: ER24 ŉ 52-jarige man is ernstig beseer toe hy Woensdagaand met sy bakkie teen ŉ koedoe gebots het buite Bloemfontein. Volgens Ross Campbell, woordvoerder van ER24, het die botsing op Mazelspoortweg sowat 23 km buite Bloemfontein plaasgevind. “Paramedici het omstreeks 18:50 op die toneel aangekom waar die man buite sy bakkie rondgeloop het. Die bakkie was in die veld langs die pad.” Die koedoe is deur die bakkie se voorruit en die man het ernstige beserings opgedoen. Hy is op die toneel behandel voordat hy na die Mediclinic Bloemfontein vervoer is vir verdere mediese behandeling. Die koedoe is in die botsing dood.